
R A P O R T


asupra propunerii legislative pentru anularea Legii nr.112/1995 şi restituirea unor imobile cu destinaţie de locuinţe, trecute în proprietatea statului.





		Cu adresa nr.106 din 2 septembrie 1997, Preşedintele Camerei  Deputaţilor a trimis Comisiei juridice, de disciplină şi imunităţi pentru dezbatere în fond, propunerea legislativă pentru anularea Legii nr.112/1995 şi restituirea unor imobile cu destinaţie de locuinţe, trecute în proprietatea statului.


		Propunerea legislativă a fost trimisă spre avizare Comisiei pentru administraţie publică, amenajarea teritoriului şi echilibru ecologic care a hotărât cu majoritate de voturi să o respingă şi Comisiei pentru buget, finanţe şi bănci, care până la dezbaterea în fond, nu a trimis avizul său.


		Cu adresa nr.58 din 26 ianuarie 1998 Consiliul Legislativ avizează negativ această propunere legislativă considerând că este neconstituţională şi contravine principiilor ordinii de drept, întrucât prin ea se exprimă voinţa ca actuala reglementare, care a produs efecte juridice, să fie desfiinţată cu efect retroactiv.


		In urma examinării propunerii legislative în şedinţa din 11 martie 1998, Comisia juridică, de disciplină şi imunităţi a constatat că  prin aceasta se  doreşte promovarea unei noi legi cu caracter reparator care urmează să anuleze Legea nr.112/1995 pentru reglementarea situaţiei juridice a unor imobile cu destinaţie de locuinţe, trecute în proprietatea statului. Se intenţionează astfel să se repare nedreptăţile regimului totalitar comunist prin aplicarea principiului “restitutio in integrum”, iar pentru aceasta se preconizează inclusiv desfiinţarea efectelor actualei legislaţii în materie.


		Proiectul  de act normativ propune extinderea beneficiului legii privitor la restituirea în natură, de la foştii proprietari persoane fizice sau moştenitorii acestora şi la  “comunităţile ale căror bunuri imobiliare au fost naţionalizate”, precum şi eliminarea condiţiilor stabilite de legea în vigoare pentru restituirea în natură, aceasta urmând să opereze integral, în toate situaţiile, despăgubiri acordându-se doar atunci când imobilul nu mai există.


		Proiectul propune anularea actelor de vânzare - cumpărare făcute de organele de administrare şi închiriere a fondului locativ de stat cu chiriaşii locuinţelor, sancţionând civil pe chiriaşii  care  şi-au cumpărat imobilul în care aveau calitatea de locatari cu motivarea că aceştia ştiau că locuinţa are proprietar, prin  nerestituirea sumelor plătite până în prezent şi trecerea acestora ca venit la stat.


		In ce priveşte protecţia chiriaşilor, se propune prelungirea contractelor de închiriere pe o perioadă de 1 an, această regulă fiind însoţită de multe excepţii.


		Măsurile vizând restituirea tuturor funcţiilor proprietăţii, precum şi a tuturor prerogativelor dreptului de proprietate sunt nu numai benefice dar şi necesare, iar repararea  nedreptăţilor şi abuzurilor fostului regim totalitar are o deplină îndreptăţire.


		Din acest punct de vedere nu se pune în discuţie nici scopul actualei propuneri legislative şi nici dimensiunea măsurilor de restituire, dar, orice act normativ trebuie să respecte prevederile şi pricipiile Constituţiei, precum şi  ordinea de drept existentă şi să fie în concordanţă cu celelalte acte alcătuind sistemul legislativ.


		Din analiza propunerii legislative, în forma prezentată, se constată însă ,că aceasta, cuprinde soluţii care aduc atingere unor principii constituţionale.  


Măsura “de anulare a Legii nr.112/1995” este neconstituţională şi contravine principiilor ordinii de drept, ajungându-se la înfrângerea principiului constituţional al  neretroactivităţii legii, prevăzut în art.15 alin.(2) din Constituţie potrivit căruia  legea dispune numai pentru viitor.


Potrivit principiilor ordinii de drept  o lege în vigoare poate fi doar modificată, completată sau abrogată, dar nu anulată.


Soluţia prevăzută în art.4 “ actele de vânzare - cumpărare făcute până în prezent se anulează automat prin prezenta lege”, contravine sistemului nostru de drept, în  care orice act de vânzare - cumpărare poate fi constatat nul printr-o acţiune în constatarea nulităţii absolute a actului, soluţionată în justiţie.


De aceea, situaţia ca acte perfect valabile, încheiate cu respectarea condiţiilor de formă şi de fond, cerute de legea în vigoare la acea dată, intrate în circuitul civil să poată fi “anulate” automat, prin prezenta lege pe baza unei simple cereri a celor ce îşi redobândesc proprietatea, ar înfrânge şi principiul continuităţii juridice statale  precum şi principiul bunei credinţe şi, în plus, ar aduce atingere  dreptului de proprietate, ocrotit şi garantat în mod egal de Constituţie.


		De asemenea, faţă de actuala reglementare, propunerea legislativă nu face vreo distincţie în ce priveşte imobilele trecute în proprietatea statului prin hotărâri judecătoreşti penale, ori având ca temei Legea nr.18/1968 şi ca atare nu se înţelege dacă se are în vedere şi restituirea acestora.


		Pe de altă parte, restituirea imobilelor confiscate prin hotărâri judecătoreşti penale ar nesocoti principiul separaţiei puterilor şi ar putea ignora situaţia unor condamnări justifcate pentru alte motive decât cele politice  ori ideologice.


		De asemenea, deşi se propune “anularea” Legii nr.112/1995, propunerea legislativă nu cuprinde norme suficiente referitoare la procedura ce trebuie urmată de persoanele nedreptăţite pentru dobândirea acestor drepturi.


		Faţă de considerentele expuse mai sus, Comisia juridică, de disciplină şi imunităţi cu majoritate de voturi, a hotărât că această propunere legislativă nu poate fi acceptată şi propune Plenului Camerei Deputaţilor respingerea acesteia.

